KIRJALLINEN KYSYMYS E-1314/00 esittäjä(t): Cristiana Muscardini (UEN) komissiolle. Kasvirasvojen haitallisuus.



Virallinen lehti nro 081 E , 13/03/2001 s. 0026 - 0027



KIRJALLINEN KYSYMYS E-1314/00 esittäjä(t): Cristiana Muscardini (UEN) komissiolle (27. huhtikuuta 2000) Aihe: Kasvirasvojen haitallisuus Hiljattain hyväksyttiin kaakaota koskeva direktiivi, jossa sallitaan tiettyjen kasvirasvojen käyttö suklaan valmistuksessa tähän saakka käytetyn kaakaovoin (5 %) sijaan. Euroopan parlamentin äänestyksen tulos laillistaa ennen vuoden 1976 lain nojalla huijaukseksi katsotun käytännön. Herää kysymys, onko Italiassa voimassa ollut laki perustunut tieteelliseltä kannalta virheellisiin tietoihin, vai tarjoaako nyt Strasbourgissa hyväksytty teksti varmemmat tieteelliset takeet seuraavien kasvirasvojen käytön terveydellisistä vaikutuksista: voipuun siemenistä saatu rasva, illipe, kokum, shorea, palmuöljy (tai voi), mangoöljy (tai voi)? Näitä tuotteita käytetään Euroopassa margariinin, saippuan, eläinrehun ja kynttilöiden valmistukseen sekä täyteaineina kosmeettisissa voiteissa ja rasvoissa; selvästikin monikäyttöisiä tuotteita, mutta ei elintarvikekäyttöön. Jotta voitaisiin välttyä turhilta epäilyiltä ja rauhoittaa kuluttajia, pyytäisin komissiota vastaamaan seuraaviin kysymyksiin: 1. Tietääkö komissio varmasti, etteivät nämä tuotteet ole haitallisia ihmisten terveydelle? 2. Onko komissio saanut tieteellisiltä elimiltään takeet näiden rasvojen vaarattomuudesta? 3. Onko komissio päinvastaisessa tapauksessa valmis teettämään erityisen tieteellisen tutkimuksen näiden trooppisten tuotteiden elintarviketurvallisuudesta? Franz Fischlerin komission puolesta antama vastaus (29. kesäkuuta 2000) Elintarvikkeena käytettäviä kaakao- ja suklaatuotteita koskevan jäsenvaltioiden lainsäädännön lähentämisestä 24 päivänä heinäkuuta 1973 annetun neuvoston direktiivin 73/241/ETY(1) 14 artiklassa säädetään, että direktiivi ei vaikuta kansallisiin säännöksiin, joilla tällä hetkellä sallitaan tai kielletään muun kasvisrasvan kuin kaakaovoin lisääminenmldr suklaatuotteisiin. Tällä perusteella seitsemän jäsenvaltiota on sallinut muun kasvirasvan kuin kaakaovoin lisäämisen suklaatuotteisiin ja kahdeksan jäsenvaltiota on kieltänyt sen. Neuvoston ja parlamentin uudella, 25 päivänä toukokuuta 2000 annetulla direktiivillä annetaan yhteisön kaikille valmistajille mahdollisuus lisätä suklaatuotteisiin viisi prosenttia muuta kasvirasvaa kuin kaakaovoita, mutta rajoitetaan tämä mahdollisuus seuraaviin kasvirasvoihin: voipuun siemenistä saatu rasva, illipe, kokum, shorea, palmuöljy (tai -voi) sekä mangoöljy (tai -voi). Näitä kasvirasvoja käytetään yleisesti lukuisten muiden elintarvikkeiden valmistuksessa. Tässä yhteydessä on syytä korostaa, että elintarvikkeiden turvallisuudesta ovat ensisijaisesti vastuussa alan toimijat. Niiden on varmistettava, että ne eivät saata markkinoille tuotteita, jotka aiheuttavat vaaraa kuluttajien terveydelle. Toimivaltaiset viranomaiset vastaavat puolestaan tämän vastuun seurannasta ja soveltamisesta perustamalla kansallisia seuranta- ja valvontajärjestelmiä. Toistaiseksi komission tietoon ei ole tullut tällaisia terveysongelmia. Jos komissio saisi todisteita elintarviketuotteissa todennäköisesti ei vain suklaatuotteissa) käytettyjen kasvirasvojen ihmisen terveydelle aiheuttamasta vaarasta, se voisi kuulla tiedekomiteaa. (1) EYVL L 228, 16.8.1973.